DA Den Europæiske Unions Tidende C 185/7

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 185/05)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»PIZZOCCHERI DELLA VALTELLINA«

EU-nr.: IT-PGI-0005-01349 — 24.6.2015

BOB ( ) BGB ( X )

1. Betegnelse

»Pizzoccheri della Valtellina«

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 2.5. Pastaprodukter

3.2. Beskrivelse af produktet med betegnelsen i punkt 1

»Pizzoccheri della Valtellina« er et pastaprodukt, som fremstilles af en blanding af mindst 20 % boghvedemel og andre melsorter.

»Pizzoccheri della Valtellina« er en pastatype, som fremstilles og markedsføres både som tørret og frisk pasta. Den kendetegnes af følgende former: »tagliatello steso«, dvs. tynde, flade strimler af varierende længde og bredde i langstrakt form, »tagliatello avvolto«, dvs. tynde, flade strimler af varierende længde og bredde, som udbydes i sammenrullet form, eller »gnocchetto«, som har en karakteristisk konkav form.

Pastaproduktet »Pizzoccheri della Valtellina« markedsføres enten tørret eller frisk med følgende dimensioner:

Tørret Længde (mm) Bredde (mm) Tykkelse (mm) Tagliatello steso 30-60 7-8 1,1 -1,7 Gnocchetto 16-22 7-11 1,5 -2 Tagliatello avvolto (benævnt »Tagliatella«) — 3-11 1-2,5 Frisk Længde (mm) Bredde (mm) Tykkelse (mm) Tagliatello — 5-11 1,3 -5,5

Fysisk-kemiske egenskaber

Efter fremstillingen har frisk »Pizzoccheri della Valtellina« en halvhård konsistens, og hvis den tørres, er den tør og hård.

Vandindholdet må ikke være under 24 % af tørstoffet for det friske produkt og må ikke over 12,5 % af tørstoffet for det tørrede produkt.

Organoleptiske egenskaber

»Pizzoccheri della Valtellina« forekommer i forskellige brune nuancer med lysebrune/grå dele, som er typisk for boghvede.

Efter kogning i vand tilsat salt får »Pizzoccheri della Valtellina« en udsøgt og fin smag, som er typisk for produkter, der er fremstillet af boghvede og andre melsorter.

3.3. Foder (kun for produkter af animalsk oprindelse) og råvarer (kun for forarbejdede produkter)

Følgende ingredienser anvendes til fremstilling af »Pizzoccheri della Valtellina«, som sælges i tørret form:

— En blanding af højst 80 % ren durumhvede semolina, enten alene eller blandet med durumhvedemel, og mindst 20 % boghvedemel

— vand.

Produktet, som sælges i frisk form, består af:

— En blanding af højst 80 % mel af blød hvede, enten alene eller blandet med durumhvede semolina, og mindst 20 % boghvedemel

— vand.

3.4. Specifikke etaper af produktionen, som skal finde sted i det afgrænsede geografiske område

Alle trin i produktionen af »Pizzoccheri della Valtellina« skal foregå i det geografiske område, der er nævnt i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

Produktet, som udbydes i frisk form, kan sælges i løs vægt på produktionsstedet og/eller på detailhandelsniveau, forudsat at den information, der er henvist til i punkt 3.6, er synlig for forbrugeren. Det friske produkt kan pakkes i bakker og poser i begge tilfælde i beskyttende atmosfære.

Det tørrede produkt pakkes i papemballage eller poser og kan, hvis der behov for det, opbevares i siloer før pakningen.

3.6. Særlige regler for mærkning af det produkt, som betegnelsen henviser til

På pakningerne for »Pizzoccheri della Valtellina« skal, ud over de lovbefalede oplysninger med hensyn til mærkning af levnedsmidler, følgende elementer også fremgå af mærkningen med tydelige og læselige trykbogstaver:

— betegnelsen »Pizzoccheri della Valtellina«

— initialforkortelsen »IGP« (BGB) eller denne i fuldt udskrevet form, dvs. »beskyttet geografisk betegnelse«

— EU-logoet

På pakningen for »Pizzoccheri della Valtellina« kan eventuelt også anføres oplysning om pastaens form, jf. tabellen i punkt 3.2 (for det tørrede produkt: »tagliatello steso«, »gnocchetto«, »tagliatella«, og for det friske produkt: »tagliatello«).

På produktbeskrivelsen må ikke være anført andre kvalificerende udtryk til navnet »Pizzoccheri della Valtellina«, som kunne vildlede forbrugeren.

Den skrifttype, som skal anvendes for betegnelsen »Pizzoccheri della Valtellina«, som skal være anført på pakningerne, er ITC Galliard, hvor bogstavtypen har en højde på 8-35 mm.

4. Kort angivelse af det geografiske områdes afgrænsning

Det geografiske område, hvor produktionen af »Pizzoccheri della Valtellina« foregår, er det område, som administrativt omfatter provinsen Sondrio (Lombardiet, Italien).

5. Tilknytning til det geografiske område

Ansøgningen om, at »Pizzoccheri della Valtellina« anerkendes som beskyttet geografisk betegnelse, begrundes af produktets anseelse og omdømme.

I ordbog over det italienske sprog (Zingarelli, udgave 1970) defineres »Pizzocchero« på følgende måde: »Grove tagliatelle fremstillet af boghvedemel, en specialitet fra Valtellina«.

Kulturen omkring »Pizzoccheri della Valtellina« har sin baggrund i boghvedemelets lange historie og omfattende anvendelse, eftersom det var en almindeligt dyrket afgrøde i provinsen Sondrio, og som udgjorde en basisingrediens i det lokale køkken.

Det første skriftlige vidnesbyrd, hvor boghvedemelet i Valtellina-regionen omtales, blev udfærdiget i 1616, hvor guvernøren for Valle dell'Adda i den schweiziske kanton Graubünden rapporterede, at: »Boghvede blev hovedsagelig dyrket i de Rätiske Alper, især i distriktet Teglio, som er kendetegnet ved et mildere klima på grund af en større solindstråling«.

Produktionen af boghvede voksede frem til 1800-tallet og bredte sig til andre fattige og ufrugtbare områder. Denne udvikling var mulig, fordi boghvede modnes hurtigt, og i øvrigt er en plante, der er i stand til at tilpasse sig forholdene i Alperne. Efter Valtellina kom til at høre under Lombardiet-Veneto, forandredes den handelsmæssige situation, og andre afgrøder kom i stedet for til at få betydning. I dag dyrkes der fortsat en del boghvede i provinsen Sondrio på sammenlagt omkring 20 hektar. Denne produktion er beregnet til eget forbrug eller til direkte salg til forbrugerne.

Produktionen af »Pizzoccheri della Valtellina« har udbredt sig som følge af, at boghvede er blevet dyrket i denne dal, hvilket udgør forbindelsen mellem »Pizzoccheri della Valtellina« og provinsen Sondrio. De første, nedskrevne vidnesbyrd om produktionen af »Pizzoccheri della Valtellina« i provinsen Sondrio findes i testamenter, hvor følgende oplysninger gives: »… una scarella per li Pizzoccheri e il rodelino per li ravioli« (dokument fra 1750) og »… le resene per li Pizzoccheri« (fra 1775), Der er imidlertid grund til at antage, at »Pizzoccheri della Valtellina« er blevet fremstillet og konsumeret før første halvdel af 1700-tallet. For de følgende århundreder vokser antallet af kilder, og forbindelsen mellem »Pizzoccheri della Valtellina« og provinsen Sondrio blev endnu tydeligere.

I Emilio Montorfanos værk »Storia e Tradizioni nella Cucina Lariana« (ed. Xenia, 1987) omtales Valtellina og navnlig kommunen Teglio som hjemsted for denne pasta, som kendetegnes ved anvendelsen af boghvede. Betegnelsen »Pizzoccheri della Valtellina« nævntes også i forordet af Ettore A. Albertoni, Lombardiets regionsminister for kulturelle anliggender, indentitet og selvstyre, til Ada Ferraris bog »Milano e la Rai un incontro mancato?«, med undertitlen »Luci e ombre di una capitale di transazione (1945-1977)« (ed. Franco Angeli, 2002), hvor »Pizzoccheri della Valtellina« i forbindelse med refleksioner over kundskaber, forskning, markedsføring og værdisættelse af lokale regionale forhold nævnes som et eksempel på et typisk produkt, som er udtryk for det geografiske områdes kultur.

Historiske tekster og litteraturfortegnelser om regionen Valtellina bekræfter, hvordan produktionen af »Pizzoccheri della Valtellina« fik en tæt forbindelse med det geografiske områdes historiske begivenheder samt med det geografiske oprindelsesområdes traditioner og kogekunst.

De lokale indbyggere anser produktionen af »Pizzoccheri della Valtellina« som en traditionel aktivitet, der er forankret i deres egen historie og kultur. Det skal som eksempel fremhæves, at denne særlige pastatype serveres sammen med flere ingredienser fra afgrøder og produkter, som er typiske for regionen (smør, ost, grøntsager som savojkål, kartofler osv.).

I guidebøger og tidskrifter omtales »Pizzoccheri della Valtellina« som typiske tagliatelle bestående af boghvede (Guida della Valtellina, Ed. Sezione valtellinese del Club Alpino Italiano, 1873, Cucina di valle e di montagna, Cucina di valle e di montagna, i Mondo popolare in Lombardia Sondrio e il suo territorio, Milano 1995).

»Pizzoccheri della Valtellina« hører under pastakategorien for provinsen Sondrio og er optaget i listen over regionen Lombardiets traditionelle landbrugsfødevarer (Regionen Lombardiets officielle tidende af 21.4.2000, femte ekstraordinære tillæg til nr. 16).

»Pizzoccheri della Valtellina« i den tørre form findes i fødevareafdelingen i utallige Italienske fødevarekæder.

»Pizzoccheri della Valtellina« er typisk for provinsen Sondrio og har fået en så ikke bare økonomisk, men også stor kulturel værdi, så indbyggerne betragter den som selve udgangspunktet for forbindelsen til traditionen. Pastaen hyldes på mange fødevaremesser, hvoraf »Pizzocchero d'Oro« i Teglio er den mest kendte.

»Pizzoccheri della Valtellina« blev også vist frem ved den 99. Bitto-messe, som fandt sted den 12.-15. oktober 2006, sammen med andre typiske landbrugsfødevarer fra Valtellina, f.eks. vin, ost, æbler og bresaola (lufttørret saltet oksefilet).

Pastaen »Pizzoccheri della Valtellina« er et produkt, som altid fremhæves, når forskellige institutioner, lokale myndigheder og turist- og producentorganer vil præsentere og markedsføre regionen Valtellina.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

De italienske myndigheder har indledt den nationale indsigelsesprocedure ved at offentliggøre anmodningen om anerkendelse af den beskyttede geografiske betegnelse »Pizzoccheri della Valtellina« i Den Italienske Republiks Tidende nr. 50 af 29.2.2012.

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

ved at gå direkte til det italienske landbrugsfødevare- og skovministeriums hjemmeside (www.politicheagricole.it) og klikke på »Prodotti DOP IGP« (øverst til højre), derefter på »Prodotti DOP IGP STG« (i venstre side) og til sidst på »Disciplinari di Produzione all’esame dell’UE«.

(1) EUT L 343 af 14.12.2012, s. 1